Sinituote

Sinituote Oy on siivousvälineitä, vaatehuollon tuotteita ja autonhoitotarvikkeita valmistava ja markkinoiva suomalainen perheyritys.

Sinituote Oy muodostaa yhdessä tytäryhtiöidensä kanssa monialaisen SINI-konsernin. Konsernin tärkeimmät rekisteröidyt tavaramerkit ovat SINI, Sinipiika, Kungs, Savu ja Lundia.

Sinituote Oy:n omistaa Ilkka Brotherus ja hänen perheensä. Syksyllä 2018 Ilkka Brotherus luovutti yrityksen toimitusjohtajuuden tyttärelleen Johanna Hamro-Drotzille, mutta jatkaa itse hallituksen puheenjohtajana (Tilaajille.).

Sinituotteen liikevaihto kasvoi vuodesta 2020 vuoteen 2023 yli 40 prosenttia. Yrityksen markkinaosuus siivoustuotteissa on Suomessa niin iso, että liikevaihto kasvaa ennen kaikkea uusilla tuotelanseerauksilla ja vientimarkkinoilla.

 Historia 
pienoiskuva|Sini-Tuote Oy:n Lusifer-grilli. Teollisuuskuvaamo M. Mannelin 1967. Digitoitu Johannes Moision negatiivikokoelmasta.
Sini-Tuote Oy:n perusti alun perin Einton perhe Vantaan Tikkurilaan. Yritys kasvoi pienestä sähköalan korjausliikkeestä keskisuureksi teollisuuslaitokseksi. Aluksi yritys valmisti pieniä metallitarvikkeita teollisuuden ja kotitalouksien käyttöön. Myöhemmin painopiste siirtyi siivousvälineisiin, jolloin kehitettiin varrellinen lattiapesin Sinipiika. Muita siivousvälineitä olivat myös Matto-Mikko ja Sini-Moppi. Muutamaa vuotta myöhemmin yritys ryhtyi valmistamaan Lusifer-grillejä. Vientitoiminta käynnistyi 1960-luvun puolivälissä, ja 1970-luvun lopulla yritys olikin grillien valmistaja. Sini-Tuote Oy:n toiminta keskittyi siivousvälineiden ja grillien lisäksi myös pesutilojen kalusteisiin, verhonripustinjärjestelmiin ja putkihuonekaluihin. Näiden ohella tehtiin alihankintatöitä teollisuuslaitoksille ja markkinointiyhtiöille.

Yrityksen toimitilat laajentuivat kasvun myötä. Kasvumahdollisuuksien turvaamiseksi tuotanto siirrettiin Tikkurilasta Kokemäelle. Siellä sijaitsevan Sinituotteen teollisuushallin pinta-ala on 14 000 m2.

Yritys alkoi kehittää 1980-luvulla sarjaa, jossa samaan varteen oli mahdollista vaihtaa useita eri siivousvälineitä. Tämän sarjan nimeksi tuli Sinipoika. Nykyään sarja on nimeltään SINI.

Vuonna 1988 Sini-Tuotteen siivousvälinetuotanto ja nimi siirtyivät yrityskaupassa Brotheruksen perheelle. Yritys nimettiin uudelleen Sinituote-nimiseksi ja se keskittyi valmistamaan siivousvälineitä. Tuolloin yrityksen liikevaihto oli noin kolme miljoonaa euroa, vuonna 2004 kymmenen kertaa enemmän.

Sinituotteen toiminta on laajentunut vuosien myötä. Kokemäen tehtaalle on siirretty yrityskauppojen mukana tulleet ruotsalaisen Kungs-harjatehtaan ja Kaavilla toimineen Hope Smoke -savustuspussitehtaan tuotannot. 2000-luvulla tuotevalikoimaan tulivat vaatehuollon tuotteet Sinituotteen ostettua ruotsalaisen silityslautoja valmistavan Rörets Industrier Ab:n vuonna 2003. Sinituote Oy osti 2004 Paloheimolta kalusteita valmistavan Lundia Oy:n, ja Oy Scan Dust Ab -pölypussitehdas siirtyi Sinituotteelle vuonna 2005.

Myöhemmin Sini-konserniin on liitetty Junttan Oy ja VS-Harja Oy.

Sinituote alkoi viedä siivoustuotteita Ruotsin suurimpien päivittäistavaraketjujen kivijalkaliikkeisiin vuonna 2023.

Sinituote ilmoitti Kokemäen tehtaan merkittävän laajennusprojektin alkamisesta vuoden 2024 syksyllä. Noin 5700 neliön lisätilojen tarpeen syyksi yhtiö ilmoitti yli odotusten onnistuneen vientimyynnin Ruotsiin ja lähivuosien vauhdikkaan kasvun. Uudet tilat on määrä ottaa käyttöön syksyllä 2025. 

Tuotteita, jotka liittyvät autojen puhdistamiseen lumesta on viety Keski-Eurooppaan vuodesta 2010. Sinituotteen Kungs-merkki nousi tämän alan markkinajohtajaksi Saksassa vuonna 2013.

 Työnantaja 

Sinituotteen tehtaalla Kokemäellä työskenteli vuonna 2024 122 henkilöä. Sinituote on Kokemäen kaupungin toiseksi suurin yksityinen työnantaja.Kokemäki#Suurimmat työnantajat 80 prosenttia SINI-tuotteista valmistetaan yrityksen omilla tehtailla Kokemäellä ja Akaassa, osa tytäryhtiössä Puolassa. 4 % tuotteista tulee Aasiasta, missä yhteistyökumppaneilta edellytetään vähintään BSCI-auditointia (Business Social Compliance Initiative), mielellään myös BEPI-auditointia (Business Environment Performance Initiative).

 Tuotantolaitokset 

 Sinituote Oy:n omat tehtaat Kokemäellä Satakunnassa ja Akaassa Pirkanmaalla
 Lundia Oy:n huonekalutehdas Hyvinkäällä
 AB Rörets Industrier -yhtiön tuotantolaitos Jönköpingissä Ruotsissa
Rörets Polska Sp. z o.o. -tehdas Pniewyssä Puolassa
 Junttan Oy:n tuotantolaitos Kuopiossa Pohjois-Savossa

 Ympäristövastuullisuus 
Sinituote kertoo tekevänsä mahdollisimman paljon tuotteita kierrätysmuovista. Yhtiön tavoitteena on vuoteen 2030 mennessä, että 100 % muoviraaka-aineesta on kierrätysmuovia tai ei-fossiilista (pois lukien ne tekniset materiaalit, joihin ei vielä 2030 ole kehitetty soveltuvaa vaihtoehtoa). Vuonna 2024 yhtiön omassa tuotannossa käytetystä muoviraaka-aineesta 56 % oli kierrätettyä. 

Sinituote pyrkii vähentämään ympäristökuormitusta myös innovaatioiden avulla. Vuonna 2022 lanseeratut tablettimuotoiset puhdistusaineet vähentävät muoviroskan määrää merkittävästi, sillä puhdistusaine valmistetaan kestopulloon ja vesi lisätään vasta kotona. Sinituote ilmoittaa vuoden 2024 vastuullisuuskatsauksessa, että tablettimuotoiset puhdistusaineet vähentävät muoviroskaa 99,9 %. Tämä on laskettu vertaamalla tablettipakkauksen muovisen blisterikupin painoa muovisuihkepullon painoon. Lisäksi kevyiden tablettien kuljetuksen hiilidioksidipäästöt ovat 98,7 % pienemmät kuin nestemäisillä puhdistusaineilla. Luku on saatu laskennallisesti vertaamalla startti-/täyttöpakkausten kuljetettavaa massaa nestemäisten tuotteiden (500 ml) massaan.  Kuljetusten päästöt on otettu VTT:n ylläpitämästä tietokannasta ja vertailukuljetusmuotona on puoliperävaunurekan aiheuttamat päästöt. 

Palkinnot ja tunnustukset
Talouselämä-lehti nimesi vuonna 2012 Sinituotteen Ilkka Brotheruksen yhdeksi Suomen historian sadasta merkittävimmästä yritysjohtajasta. Vuonna 2002 hänet nimettiin Vuoden liikemieheksi.

Vuonna 2024 Sinituotteen toimitusjohtaja Johanna Hamro-Drotz  ja Sinituote valittiin EY Entrepreneur Of The Year -kasvuyrityskilpailun vuoden 2024 perheyrittäjä -kilpailusarjan voittajaksi.

 Lähteet 
Sinituotteen kotisivut

 Viitteet 

 Aiheesta muualla 
 Sinituotteen tarina; Sinivalkoinen jalanjälki

Luokka:Suomalaiset teollisuusyritykset
Luokka:Suomalaiset perheyritykset